A Burattino: Hadd nőjük ki mi is hátrányainkat!

A Burattinóban több mint 30 éve foglalkozunk hátrányos helyzetű gyerekekkel. Bár diákjaink igen sokféle hátránnyal indulnak (tanulási zavarok, sajátos nevelési igény, családi problémák stb…), ami szinte minden gyerekünkben közös, az a szociális rászorultság. A családok rossz anyagi háttere gyakorlatilag lehetetlenné teszi, hogy a gyerekek megismerhessék a világot, és kiteljesíthessék képességeiket, tehetségüket. Segítség nélkül menthetetlenül lemaradnának a velük hasonló korú társaiktól, nem jutnának el koncertekre, színházba, moziba, nem ismerhetnének meg a legszűkebb lakókörnyezetüktől távol eső helyeket (akár Budapesten sem), nem lehetnének könyveik, nem sportolhatnának, és idővel a tanulási/továbbtanulási lehetőségeik is gyakorlatilag megszűnnének.

A szociális és mentális segítségen túl, a Burattino igyekszik megteremteni a feltételét, hogy a gyerekek „kinőhessék” a főleg szociális helyzetükből adódó hátrányaikat. Kísérletet tesz, hogy megállítsa a kulturálisan elmaradott környezetben élő gyerekek perifériára szorulását. A speciális helyzetből speciális pedagógiai feladatok következnek. Ezek közé tartozik az iskolai és iskolán kívüli fejlesztő és kulturális programok szervezése. Az iskolán kívüli tevékenységek rendkívül hatékonyak a fiatalok fejlődésének szempontjából, kulturális események szerepe kiemelten jelentős a hátrányos helyzetű gyerekek nevelésében. A 30 év során világosan megmutatkozott, hogy sok tanuló a család anyagi problémái miatt nem tudott részt venni rendezvényeken.

2022-ben Ukrajnai menekültek támogatása is fontos eleme volt a Burattino tevékenységének. Az ukrajnai háború kezdete az Iskola 3 tantermét a 2 gyermekotthon legfelső szintjét alkalmassá tettük ukrán menekültek fogadására, csatlakoztunk a menekültek segítéséhez (szállást, étkezést, tisztálkodási lehetőséget biztosítottuk, ügyintézésben segítettük, stb. a menekülteket. Mintegy 100 főnek biztosítottunk szállást, ételt, útravalót ! A fáradt (voltak, akik 8 napja voltak úton) menekülteknek a néhány napos megpihenés, a mosakodási, tisztálkodási lehetőség, rendszeres étkezés nagyon fontos. Segítettünk kórházi ellátásnál ügyintézésben, tolmácsolásban, gyógyszerek kiváltásában, szállás és munka lehetőség intézésében. Több csapat tovább utazott, az indulásnál ruhával, cipővel és útravalóval támogattuk őket.

2022-ben 904 555 forintot kaptunk kedves támogatóinktól a fent leírt célok megvalósítását támogatandó! Köszönjük!

Ezt az összeget 2022-ben kiemelten az alábbi 4 tevékenységünk támogatására fordítottuk:

* Az adományok nagy segítséget jelentettek a nyári táborok költségeinek kiegészítésében (5 tematikus tábort valósítottunk meg idén nyáron: Tánc tábor, Jásdi tábor, Törzsek tábora, Bicklis tábor - Balatonkör, Élményakadémia Ifjúsági+ program)
* Az ősszel indított új szakkörök anyag szükségletét 100 – 100 000 forinttal biztosította (horgoló és kézműves szakkör)
* A drámapedagógia foglalkozások és a „Bura színház” őszi előadásainak kiadásait támogatta
* Ukrajnai menekültek támogatása